CELEX: 32006D0470
Language: et
Date: 2006-05-29 00:00:00
Title: 2006/470/EÜ: Nõukogu otsus,  29. mai 2006 , Mauritaania Islamivabariigiga toimunud muudetud Cotonou lepingu artikli 96 kohase nõupidamismenetluse lõpetamise kohta

8.7.2006   
            
            
               ET
            
            
               Euroopa Liidu Teataja
            
            
               L 187/28
            
         
      NÕUKOGU OTSUS,
   29. mai 2006,
   Mauritaania Islamivabariigiga toimunud muudetud Cotonou lepingu artikli 96 kohase nõupidamismenetluse lõpetamise kohta
   (2006/470/EÜ)
   EUROOPA LIIDU NÕUKOGU,
   võttes arvesse Euroopa Ühenduse asutamislepingut,
   võttes arvesse AKV-EÜ partnerluslepingut, millele on alla kirjutatud Cotonous 23. juunil 2000 (1) ning mida on muudetud Luxembourgis 25. juunil 2005 (2) alla kirjutatud lepinguga, eriti selle artiklit 96,
   võttes arvesse sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (3) eriti selle artiklit 3,
   võttes arvesse komisjoni ettepanekut,
   ning arvestades järgmist:
   
               (1)
            
            
               AKV-EÜ lepingu artiklis 9 osutatud olulisi tingimusi on rikutud.
            
         
               (2)
            
            
               Vastavalt AKV-EÜ lepingu artiklile 96 alustati 30. novembril 2005 nõupidamisi AKV riikide ja Mauritaania Islamivabariigiga, mille käigus võtsid Mauritaania ametivõimud Euroopa Liidu viidatud probleemide lahendamiseks erikohustused ja need lubati viia ellu 120 päeva kestva süvendatud dialoogi jooksul.
            
         
               (3)
            
            
               Kõnealuse ajavahemiku lõppedes on ilmnenud, et kuigi teatavad eespool nimetatud kohustused on viinud välja konkreetsete algatusteni ning teatavaid nimetatutest on täidetud, tuleb seoses AKV-EÜ lepingu oluliste tingimustega viia ellu veel mitmeid tõsiseid meetmeid,
            
         ON TEINUD JÄRGMISE OTSUSE:
   Artikkel 1
   Mauritaania Islamivabariigiga vastavalt AKV-EÜ lepingu artiklile 96 toimunud nõupidamised loetakse lõppenuks.
   Artikkel 2
   Lisas esitatud kirjas loetletud meetmed on kehtestatud AKV-EÜ lepingu artikli 96 lõike 2 punktis c osutatud asjaomaste meetmetena.
   Artikkel 3
   Käesolev otsus jõustub selle vastuvõtmise päeval.
   Otsus kaotab kehtivuse 29. novembril 2007. Otsus vaadatakse korrapäraselt läbi vähemalt iga kuue kuu tagant.
   Artikkel 4
   Käesolev otsus avaldatakse Euroopa Liidu Teatajas.
   
      Brüssel, 29. mai 2006
      
         
            Nõukogu nimel
         
         
            eesistuja
         
         M. BARTENSTEIN
         
      
   
   
      (1)  EÜT L 317, 15.12.2000, lk 3.
   
      (2)  ELT L 209, 11.8.2005, lk 27.
   
      (3)  EÜT L 317, 15.12.2000, lk 376.
   
      LISA
      Lugupeetud peaminister
      Euroopa Liit (EL) omistab suurt tähtsust muudetud Cotonou lepingu artikli 9 sätetele. Inimõiguste ning demokraatlike ja õigusriigi põhimõtete järgimine, millele AKV–ELi partnerlus on rajatud, on kõnealuse lepingu olulisteks tingimusteks ning seega ka meie suhete aluseks.
      Euroopa Liit tuletas oma 3. augusti 2005. aasta avaldustes Mauritaanias toimunud riigipöörde kohta meelde oma hukkamõistu kõigi jõuga võimuhaaramise katsete suhtes ning kutsus üles austama demokraatiat ja õiguspärast põhiseadust.
      Vastavalt muudetud Cotonou lepingu artiklile 96 ning arvestades, et 3. augustil 2005 Mauritaanias toimunud riigipöördega rikuti selles artiklis loetletud olulisi tingimusi, kutsus EL Mauritaaniat nõupidamisele, et lepinguga sätestatud korra kohaselt uurida olukorda põhjalikult ja vajaduse korral seda parandada.
      Nõupidamisi alustati 30. novembril 2005 Brüsselis. Sellega seoses esitas Mauritaania osapool 24. novembri 2005. aasta memorandumi alusel ülevaate olukorra arengu kohta riigis pärast 3. augusti riigipööret ning tutvustas ametivõimude tegevuskava üleminekuperioodiks.
      EL tõdes omalt poolt rahuloluga, et Mauritaania oli kinni pidanud teatavatest varem võetud kohustustest ja näidanud edusamme konkreetsete sammude võtmisel.
      Koosolekul võttis Mauritaania kakskümmend kolm konkreetset lisas esitatud kohustust demokraatlike ja õigusriigi põhimõtete, põhiõiguste ja -vabaduste ning heade valitsemistavade järgimiseks. Lisaks kohustus Mauritaania esitama Euroopa Liidule 2006. aasta jaanuari keskpaigaks aruande võetud kohustuste täitmise kohta ning seejärel esitama korrapäraselt olukorra arengut kajastavaid kvartaliaruandeid.
      Jaanuari ja aprilli keskpaigas esitatud aruanded võimaldasid Euroopa Liidul järeldada, et on toimunud oluline edasiminek. Lisaks nõupidamiste alustamisel märgitud edule täheldati teatud edasiminekuid eelkõige järgnevas:
      
                  —
               
               
                  üleriigilise rahvaloenduse korraldamise viisi kindlaksmääramine usaldusväärsete ja läbipaistvate valimisnimekirjade koostamiseks ja rahvaloenduse käivitamine;
               
            
                  —
               
               
                  25. juunil 2006 rahvahääletusele pandavaid põhiseaduse muudatusi käsitleva seaduseelnõu vastuvõtmine ministrite nõukogu poolt;
               
            
                  —
               
               
                  uute piirkonnakuberneride (walis) ja prefektide (hakems) ametisse nimetamine ja uutele kohalikele ametivõimudele nende ametisse astumisel ringkirja saatmine kesk- ja piirkondliku võimu erapooletuse kohta;
               
            
                  —
               
               
                  kohalike omavalitsuste koodeksit muutva ning sõltumatu kandideerimise põhimõtet kehtestava määruse vastuvõtmine 26. jaanuaril 2006;
               
            
                  —
               
               
                  parteidega nõupidamise alustamine vastuvõetavate sätete üle, mis käsitlevad valimissüsteemide muutmist, sealhulgas naistele hääleõiguse andmist ja ühehäälesüsteemi vastuvõtmist;
               
            
                  —
               
               
                  kodanikuõpetuse kava koostamine ning vastava kampaania algatamine koostöös haldusasutuste, riikliku sõltumatu valimiskomisjoni, parteide, kodanikuühiskonna organisatsioonide ja ajakirjandusega;
               
            
                  —
               
               
                  justiitsministeeriumi juurde töörühma loomine, kelle ülesandeks on uurida demokraatlikke õigusi ja vabadusi käsitlevate õigusaktide vastavust põhiseadusele ning esitada vajalikud ettepanekud;
               
            
                  —
               
               
                  ajakirjandus- ja audiovisuaalsektori reformimiseks riikliku konsultatiivkomisjoni loomine, kes esitas oma ajutise aruande peaministrile;
               
            
                  —
               
               
                  riikliku inimõiguste komisjoni loomist käsitleva määruse eelnõu edastamine valitsusele;
               
            
                  —
               
               
                  kõigile järelevalveorganitele ja piirkondlikele ametivõimudele ringkirjade saatmine justiitsministeeriumi ja siseministeeriumi poolt, milles neid kutsutakse üles uurima, kindlaks tegema ja viivitamata kohtusse andma kõiki juhtumeid, mille puhul kahtlustatakse isikute otsest või kaudset ärakasutamist, ning arutelu korraldamine orjapidamise kõikide mõjude kõrvaldamiseks sobilike meetmete määratlemiseks;
               
            
                  —
               
               
                  määruste eelnõude (millega antakse luba liituda ÜRO korruptsioonivastase konventsiooniga ja ratifitseerida Aafrika korruptsioonivastase võitluse konventsioon) vastuvõtmine ministrite nõukogu poolt;
               
            
                  —
               
               
                  mäetööstuste läbipaistvuse algatuse riikliku komitee loomine, süsivesinikest saadava tulu riikliku fondi asutamist ja kõnealuse tulu halduskorra kindlaksmääramist käsitleva määruse heakskiitmine.
               
            Kahtlemata aitavad need üleminekuvõimude algatused kaasa demokraatlike ja õigusriigi põhimõtete, põhiõiguste ja -vabaduste ning heade valitsemistavade tugevnemisele Teie riigis. Siiski kulub suure osa nõupidamiste alguses võetud kohustuste raames konkreetsete sammude tegemiseks veel aega ning nende täitmist on vaja vaadelda pikema aja jooksul.
      Seepärast ootab EL eelkõige konkreetsete meetmete jätkamist järgmistes valdkondades:
      
                  —
               
               
                  vabade ja läbipaistvate valimiste ettevalmistamine ja korraldamine usaldusväärsete ja täielike valimisnimekirjade ning parteidega kokku lepitud tasakaalus valimissüsteemi ja valimisringkondade alusel;
               
            
                  —
               
               
                  pluralismi põhimõtte järgimine audiovisuaalsektoris, eriti sõltumatute raadiojaamade loomine maapiirkondades ning ajakirjandusseaduse läbivaatamine;
               
            
                  —
               
               
                  inimõiguste edendamine, eriti sõltumatu riikliku inimõiguste komisjoni loomise jätkamine ning põgenike tagasivõtmine ja nende õiguste taastamine;
               
            
                  —
               
               
                  orjapidamist keelavate seaduste kohaldamine ning sellest kurjuse ilmingust tingitud probleemide asjakohane käsitlemine;
               
            
                  —
               
               
                  õigusreform;
               
            
                  —
               
               
                  valitsemistavade järjepidev parandamine, sealhulgas ajakohastatud majandus- ja eelarvestatistika avaldamine;
               
            
                  —
               
               
                  mäetööstuse läbipaistvuse algatuse tõhus rakendamine kaevandus- ja süsivesinikusektoris ning hea haldustava põhimõtte rakendamine ka teistes loodusvaradega seotud sektorites, eriti kalanduses.
               
            Cotonou lepingu aluseks olevaid partnerluse põhimõtteid järgides teatas EL oma valmisolekust toetada Mauritaania võetud kohustuste täitmist. Tunnustades praeguseks täidetud kohustusi ja arvestades meetmetega, mida tuleb veel ellu viia, otsustati nõupidamise tulemusena kehtestada järgmised asjakohased meetmed muudetud Cotonou lepingu artikli 96 lõike 2 punkti c alusel:
      
                  —
               
               
                  jätkata 9. Euroopa Arengufondi ja eelmiste arengufondide raames toimuvat koostööd, järgides kehtivates rahastamislepingutes ette nähtud eritingimusi;
               
            
                  —
               
               
                  jätkata institutsioonide toetust selliste üleminekuprotsessi toetavate abiprojektide ettevalmistamiseks ja elluviimiseks, mille algatamine otsustati nõupidamiste alguses;
               
            
                  —
               
               
                  jätkata 9. Euroopa Arengufondi ja eelmiste arengufondide raames ette nähtud meetmete ettevalmistamist ja elluviimist ka muudes ühenduse koostöövaldkondades;
               
            
                  —
               
               
                  10. Euroopa Arengufondi eelarve koostamine toimub vastavalt Euroopa Komisjoni pädevate talituste vastuvõetud ajakavadele. Eelarve koostamise eri etappide lõpetamine sõltub sellest, kas põhiseaduse referendum ja valimised korraldatakse nõuetekohaselt ja üleminekuvalitsuse kindlaksmääratud tähtaegade jooksul;
               
            
                  —
               
               
                  10. Euroopa Arengufondi raames Mauritaaniat käsitleva strateegiadokumendi allkirjastamine saab toimuda alles pärast veendumist, et riigis on vabade ja läbipaistvate parlamendi- ja presidendivalimiste ning uute demokraatlikult valitud organite kaudu taastatud põhiseaduslik kord.
               
            EL eesistujariik ja Euroopa Komisjon kavatsevad koos läbi viia korrapäraseid ülevaatusi, millest esimene toimub hiljemalt kuue kuu pärast.
      EL jätkab Mauritaania olukorra tähelepanelikku jälgimist. Mauritaania valitsust palutakse astuda tihedasse poliitilisse dialoogi Cotonou lepingu artikli 8 raames 18-kuulise jälgimisperioodi jooksul, et taastada demokraatia ja õigusriik eelkõige vabade ja läbipaistvate kohalike omavalitsuste, parlamendi-, senati- ja presidendivalimiste kaudu ning suurendada inimõiguste ja põhivabaduste austamist.
      Juhul kui Mauritaania ametivõimud kiirendavad võetud kohustuste elluviimist või vastupidiselt selle katkestavad, jätab EL endale õiguse muuta asjakohaseid meetmeid.
      Lugupidamisega
      
         Brüssel, …
         
            
               Komisjoni nimel
            
         
         
            
               Nõukogu nimel